ועדת הפנים והגנת הסביבה, כנסת 20, פרוטוקול מספר 654, 2018-06-18 09:11

יואב קיש: בוקר טוב.

יואב קיש: אני פותח את ישיבת ועדת הפנים והגנת הסביבה.

יואב קיש: על סדר היום שני נושאים כאשר אחד מהם הוא יישום חובת הפקדת פיקדון בגין העסקת מסתננים והשני הוא פעילות אכיפה של משטרת ישראל כלפי מסתננים בדרום תל אביב.

יואב קיש: בעיה חמורה שאנחנו כבר הרבה זמן מנסים להתמודד אתה ואפשר לומר בחוסר הצלחה.

שפי פז: למה אנשים אלימים נמצאים כאן?

יואב קיש: אני רוצה להתחיל בנושא הפיקדון.

יואב קיש: שלום ליוסי מרשות האוכלוסין שמטפל בין השאר בנושא הפיקדונות.

יואב קיש: אני חייב לומר לך שאני קיבלתי את המסמך הזה וכשאתה קצת מסתכל בו לעומק, אתה מבין איזה ישראבלופ.

יואב קיש: אתה מבין כמה אנחנו לא עושים שום דבר כמה כולם עובדים אחד על השני בעיניים.

יואב קיש: אין לי משהו אחר לומר.

קריאה: את זה כבר הבינו לפני כן.

יואב קיש: סליחה, אתה רוצה לצאת החוצה?

יואב קיש: אף אחד לא מפריע.

יואב קיש: מי שמפריע מהציבור, יוצא החוצה.

יואב קיש: נקודה.

יואב קיש: לחברי הכנסת יש את הפריבילגיה וגם הם בשלוש קריאות בסוף יוצאים.

יואב קיש: לכן אני לא רוצה לשמוע כאן התפרצויות ולא יהיו עוד אזהרות.

יואב קיש: אם אנחנו עוברים קצת על המספרים ומסתכלים, בעצם אנחנו רואים שיש לנו נתונים ממאי 2017 עד אפריל 2018 וזה מראה את סכום ההפקדות ובסוף כמצטבר כנגד מספר המסתננים שהופקד עבורם.

יואב קיש: אנחנו רואים שמ-5,000 וקצת – אנחנו יודעים על קרוב ל-40,000 היום, סדר גודל, זה המספר ואולי קצת פחות – אנחנו רואים שבסוף יש ירידה מאוד גדולה באפריל.

יואב קיש: אני לא יודע מה היה במאי ואולי יש לכם נתון למאי ואני אשמח לשמוע.

יואב קיש: כמה היה במאי?

יואל ליפובצקי: 1,604.

יואל ליפובצקי: למתי זה מעודכן אצלך?

יואב קיש: אפריל 2018.

יואב קיש: המספר באפריל 2018 הוא 3,000.

יואב קיש: משהו לא מסתדר לי כי באפריל 2018 יש 3,000 ועכשיו זה עלה ל-5,000.

יואב קיש: איך זה קורה?

יואל ליפובצקי: אנשים תוך כדי החודש הפקידו.

יואב קיש: לפעמים מפקידים קצת באיחור.

יואל ליפובצקי: כן.

יואל ליפובצקי: בדרך כלל מפקידים באיחור.

יואב קיש: התמונה קצת יותר טובה ולכן אתה אומר שבמאי לא בהכרח יהיה המספר הנמוך הזה.

יואל ליפובצקי: יכול להיות שהוא קצת יגדל.

יואב קיש: אני שמח שבגדול אין קריסה כמו שחשבתי.

יואב קיש: אנחנו עדיין סביב ה-5,000 ובואו לא ניקח את מאי כנתון כי אני לא יכול להתייחס אליו.

יואב קיש: עדיין אנחנו מדברים על סדר גודל של כ-5,000 מתוך כל המסתננים שלהם הופקד.

יואב קיש: זה נושא אחד.

יואב קיש: הנושא השני, וזאת הטבלה של מספר חודשי ההפרשה שביקשתי.

יואב קיש: אנחנו רואים שמתוך ה-5,000 האלה, רק ל-1,000 מתוכם הופקד באופן רציף לכל השנה.

יואב קיש: אולי עוד 1,000 ל-11 חודשים.

יואב קיש: אם אנחנו מסתכלים ורואים, אנחנו רואים שמדובר בסך הכול – הרי אלה 5,000 לחודש – על כ-12,000 עבורם הופקד במהלך השנה האחרונה.

יואב קיש: דרך אגב, הייתי מצפה שה-12,000 האלה יהיו כולם בפנים ולא במתווה נכניס-יוצא ו-12 חודשים לכולם עם סטייה של 10 אחוזים כי אולי הם מחליפים עבודה או משהו כזה, אבל אין לי ספק שמה שאנחנו רואים כאן, זאת התנהלות של משק לא מבוקר, לא מפוקח, איש הישר בעיניו יעשה.

יואב קיש: מי ששומר חוק ובאופן בסיסי רוצה לפעול לפי החוק אולי עושה זאת.

יואב קיש: אנשים שחושבים שמדיניות הקומבינה תעבוד להם, מנצלים את זה וזה עובד להם.

יואב קיש: אני לא יודע כמה תיקים נפתחו כנגד מעסיקים שלא שילמו או שגבו ולא העבירו.

יואב קיש: אתם יודעים לומר לי כמה תביעות היו בעניין הזה?

קריאה: לא.

יואב קיש: לא יודעים או לא היו?

קריאה: לא היו.

יואב קיש: אם כן, איך אני יכול לבוא בטענות לבעל עסק ששומע שהוא יכול לעשות מה שהוא רוצה, חוק לא חוק?

יואב קיש: אני לא יודע לומר מערב פרוע.

מאיר כהן: כי אחרים יכולים לעשות מה שהם רוצים.

יואב קיש: כולם עושים מה שהם רוצים.

יואב קיש: יושבים כאן שני חברי סיעת מרצ שיש לי הרבה חילוקי דעות אתם על הרבה נושאים אחרים.

יואב קיש: כאן לדעתי דווקא אנחנו בסופו של דבר – אפשר להתווכח אם החוק טוב או לא טוב – כאשר בסוף יש חוק שצריך גם לשמור על העובד בעניין הזה, והמסתננים במקום הזה מוגדרים עובדים, יש להם הפרשות של 20 אחוזים שצריכות לצאת, וזה צריך להישמר.

יואב קיש: האינטרס כאן זהה.

יואב קיש: אין כאן ניגוד אינטרסים בעניין הבסיסי שלא יכול להיות שמעסיק מוריד לו 20 אחוזים מהשכר ומשאיר אותם בכיס שלו, וזה קורה.

יואב קיש: לא יכול להיות מצב שמעסיק לא עושה שום דבר ולא מעניין אותו.

יואב קיש: אנחנו בסופו של דבר רוצים לייצר מצב – ואני אומר את זה בצורה הכי ברורה – שתהיה קופה גדולה למי שיוצא ממדינת ישראל, שגם יהיה לו אינטרס לצאת וגם יוכל להתחיל את החיים שלו במקום אחר ואולי בצורה יותר נוחה עם סכום משמעותי.

יואב קיש: אני, אולי בניגוד לאחרים כאן, סובר שהכול זה נושא כלכלי ואני לא רואה שיש כאן אינסנטיב אחר להגיע לישראל מלבד האינסנטיב הכלכלי וחלק מהמלחמה באינסנטיב הכלכלי זה באמת הדבר הזה.

מיכל רוזין: אתה יכול להתייחס ולומר איפה זה עומד מול ועדת כספים, גפני, בית משפט?

יואב קיש: זה נושא אחר.

יואב קיש: תכף אני אתייחס לזה.

אפרת לב ארי: זה היטל.

יואב קיש: לא.

יואב קיש: אני לא חושב שזה היטל.

יואב קיש: מה שהיה בנושא הפיקדונות, מכיוון שהיה מסמוס מאוד גדול ולא גבו ולא ביקשו, באו המעסיקים ואמרו - - -

אפרת לב ארי: זה היה היטל.

יואב קיש: זה הפיקדון.

אפרת לב ארי: לא.

אפרת לב ארי: זה ההיטל.

אפרת לב ארי: זה בנושא אחר.

אפרת לב ארי: זה גם 20 אחוזים אבל זה עניין אחר.

אפרת לב ארי: זה לא אנחנו גובים אלא רשות המסים.

יואב קיש: איזה היטל זה.

אפרת לב ארי: היטל על העסקת מסתננים.

קריאה: על העסקת עובדים זרים.

מיכל רוזין: על המסיקים עצמם.

יואב קיש: אבל זה לא הולך לקופה?

אפרת לב ארי: זה לא קשור.

קריאה: זה הולך לקופת המדינה.

קריאה: לאוצר.

יואב קיש: שם יש איזה מתווה אחר.

אפרת לב ארי: הוא לא קשור לכאן.

יואב קיש: הבנתי.

מיכל רוזין: כשהם עתרו, הם לא עתרו על שני הדברים?

אפרת לב ארי: העתירה התלויה היא רק על הפיקדון.

אפרת לב ארי: יש תיק אחר, נדמה לי שכבר יש החלטה בבקשה לדיון נוסף בנושא ההיטל.

לירון גבאי: היא נדחתה.

לירון גבאי: למעשה היה הליך נוסף כנגד ההיטל, בדגש על הפקדה למסתננים.

לירון גבאי: בית המשפט העליון קבע שצריך להחיל את זה על אוכלוסיית המסתננים.

לירון גבאי: במענה לשאלתה של גברתי, בסוגיית ההיטל אכן התנהל דיון בבית המשפט העליון ובית המשפט העליון הכריע שצריך להחיל אותו על אוכלוסיית המסתננים.

לירון גבאי: הגישו שם בקשה לדיון נוסף והבקשה בשבוע שעבר כמדומני נדחתה.

יואב קיש: בהמשך לישיבה הקודמת שהייתה לנו בכל נושא חוק הפיקדון, ביקשנו שתבואו ותציגו כאן תכנית רצינית איך הולכים ועושים פיקוח, איך דואגים שהעסק הזה יתחיל לעבוד, איך אנחנו מהמספרים - שלא נעים לומר, במידה מסוימת אפילו מעליבים – שאנחנו רואים לנגד עינינו, אנחנו עושים שינוי במציאות בנושא חוק הפיקדון.

יואב קיש: אני מבקש את התייחסותכם.

יוסף אדלשטיין: בוקר טוב כבוד היושב ראש, כפי שביקשת, אכן נערכנו לנושא האכיפה על חוק הפיקדון, הכנו תכנית פעולה סדורה, מיפוי של חברות והוצאנו הודעה לתקשורת בנושא הכוונה שלנו להפעיל את האכיפה כולל מכתבים שלי לראשי ההתאחדויות, החקלאים, הבנייה, כל התאחדות שישנה.

יוסף אדלשטיין: הודענו להם בצורה מפורשת שאנחנו הולכים לאכוף ולהגביר את האכיפה בכל תנאי ההעסקה, גם של הפיקדון.

יוסף אדלשטיין: לצערי נושא הפיקדון טרם הותחל בביצוע לאור סכסוך עבודה שיש עם העובדים שלנו והוא תלוי בין ההסתדרות לאוצר.

יוסף אדלשטיין: האוצר לא מוכן לשלם להם או כן מוכן לשלם להם וכרגע העובדים מסרבים לאכוף את סוגיית הפיקדון.

יואב קיש: מי לא מוכן לאכוף?

יוסף אדלשטיין: העובדים.

יוסף אדלשטיין: העובדים שלי.

יואב קיש: בגלל סכסוך עבודה?

שפי פז: בגלל שהם לא מקבלים כסף.

יוסף אדלשטיין: סכסוך עבודה שעומד ותלוי בין ההסתדרות לאוצר.

יואב קיש: אבל גייסתם עכשיו 100 עובדים חדשים לגירוש שלא קרה.

שפי פז: הם לא עובדים.

שפי פז: יש להם סכסוך עבודה.

יואב קיש: מה אתם?

יואב קיש: סליחה, לא לענות.

יואב קיש: יושב כאן יוסי אדלשטיין ואני לא צריך שאף אחד יענה במקומו.

יואב קיש: הוא יגיד בדיוק מה שקורה.

יוסף אדלשטיין: אנחנו גייסנו 70 עובדים ולא 100 עובדים.

יוסף אדלשטיין: קלטנו 70 עובדים בלבד ו-30 מתוכם הלכו ליחידת RSD שהיא אמונה על בדיקות בקשות המקלט שנערמו אצלנו על השולחן.

יוסף אדלשטיין: האחרים הועברו לתחומי אכיפה.

יוסף אדלשטיין: תחום הפיקדון לא אוכפים גם החדשים וגם הישנים ללא כל קשר.

יואב קיש: הם לא אוכפים עכשיו בגלל סכסוך עבודה?

יוסף אדלשטיין: בגלל סכסוך עבודה.

יואב קיש: אפשר לראות מה התכנית שאתם מתכוונים לעשות?

יואב קיש: לשמוע מה הכוונה?

יואב קיש: לפחות ברגע שכן ייפתר סכסוך העבודה, מה הולך להיות?

יוסף אדלשטיין: ברגע שייפתר סכסוך העבודה, אנחנו עשינו מיפוי של כל החברות, בעיקר החברות הגדולות במשק, המעסיקים הגדולים של המסתננים שהם אמורים להיות המפקיד העיקרי.

יואב קיש: כמה עובדים יש בחברות האלה?

יוסף אדלשטיין: על פי הערכה שלנו יש שם כמעט כ-15,000 עובדים, בתוך החברות האלה.

יואב קיש: זאת אומרת, 15,000 עובדים בחברות כוח אדם הגדולות, חד משמעית כולם שם עוברים על החוק.

יוסף אדלשטיין: כך אנחנו מניחים.

יואב קיש: אולי יש חברה אחת צדיקה.

יואב קיש: אני לא יודע.

יואב קיש: שלוש דקות הפסקה.

יואב קיש: אני מחדש את הישיבה.

יואב קיש: אני מתנצל על ההפרעה.

יואב קיש: אני רוצה לחזור לנושא של התכנית.

יואב קיש: אתה אומר שכ-15,000 עובדים מסתננים בחברות כוח אדם הגדולות.

יוסף אדלשטיין: מיפוי של 15,000 עובדים אצל כל מיני מעסיקים כלל חברות כוח אדם.

יואב קיש: זה השלב הראשון של האכיפה.

יוסף אדלשטיין: אנחנו מיפינו אותם לפי אזורים ואנחנו נערכים לבצע את האכיפה.

יואב קיש: הם גם קיבלו מכתבים והתראות.

יוסף אדלשטיין: קיבלו ההתאחדויות ולא כל מעסיק באופן פרטני.

יוסף אדלשטיין: פרסמנו בתקשורת הודעה שיצאה ויש מכתבים לכל ההתאחדויות, המעסיקים הקטנים והגדולים.

יוסף אדלשטיין: כל אחד מההתאחדויות קיבל מכתב מפורט חתום על ידי על הכוונות שלנו.

יוסף אדלשטיין: במקביל אנחנו יושבים כרגע עם המינהל של יואל על מנת לבנות תשתית מחשובית שתתריע לנו על מי שהתחיל להפקיד והפסיק להפקיד.

יוסף אדלשטיין: אנחנו כרגע נמצאים בעיצומה של עבודת מחשוב על מנת למפות את זה ולהיות ערוכים.

יוסף אדלשטיין: ברגע שייגמר סכסוך העבודה, אנחנו נרצה במלוא הכוח להתחיל לפעול.

יואב קיש: מה לגבי יכולת הדיווח של כל מסתנן לראות כמה יש לו בחשבון, ההפקדות שלו וכולי?

יואל ליפובצקי: אני אעדכן בנושא הזה.

יואל ליפובצקי: קודם כל, אחרי הישיבה הקודמת, כבר היום כל מעסיק שמפקיד, מקבל שני דוחות אוטומטית כאשר האחד הוא על כל הכסף שהוא הפקיד עבור כל המסתננים באותו חודש ועוד דוח עבור כל מסתנן לחוד.

יואל ליפובצקי: זה לאור בקשתם בדיון שהתקיים אצלך כדי שיוכלו גם להציג למסתנן שיש הפקדה ומה הסכום.

יואל ליפובצקי: אם כן, זה כבר מבוצע.

יואל ליפובצקי: אנחנו עובדים כרגע על אתר אינטרנט עליו דיברנו.

יואל ליפובצקי: סיימנו את האפיון וממערך המחשוב אמרו לנו שזה בערך ארבעה-חמישה חודשים עד שזה יעלה לאוויר.

יואל ליפובצקי: זה לגבי אתר אינטרנט מעבר לדוחות.

יואב קיש: שהם יוכלו באופן אישי להיכנס אליו.

יואל ליפובצקי: כן.

יואל ליפובצקי: שכל מסתנן יוכל להיכנס ולראות בדיוק.

יואל ליפובצקי: גם כל עובד זר אבל גם מסתנן.

יואל ליפובצקי: זה לכל אוכלוסיית הזרים.

יואל ליפובצקי: עובד זר בחקלאות למשל יוכל להיכנס ולראות האם באמת הוא רשום אצל אותו חקלאי שהוא חושב שהוא עובד אצלו.

יואב קיש: היום הוא לא יכול.

יואל ליפובצקי: היום הוא לא יכול.

יואל ליפובצקי: הוא יכול לבוא ולבדוק אצלנו אבל צריך לעשות זאת פיזית, וזה לא קורה.

יואל ליפובצקי: לכן אנחנו עושים את האתר הזה לכל אוכלוסיית הזרים.

מוסי רז: תוך כמה זמן זה יקרה?

יואל ליפובצקי: בערך ארבעה-חמישה חודשים לפי מה שאמרה יחידת המחשוב שלנו.

מאיר כהן: אם לא יהיה סכסוך עבודה.

אפרת לב ארי: זה לא קשור.

יואב קיש: אלה עובדים אחרים.

יואל ליפובצקי: אני מקווה שלא יהיה.

יואב קיש: לפני שאנחנו עוברים לנושא הבא, אני רוצה לסכם מה שהבנתי ואחר כך נשמע שאלות.

יואב קיש: אם אני הבנתי, קודם כל, מהמספרים שאנחנו רואים - תמונת המצב חמורה מאוד.

יואב קיש: אין שום קשר בין החוק למימושו בשטח.

יואב קיש: שנית.

יואב קיש: התארגנתם לנהלי אכיפה ואתם מתחילים כי שמתם כמטרה את הבסיס של החברות הגדולות שמעסיקות במשק כ-15,000 מסתננים לפי ההיכרות שלכם.

יואב קיש: אני עוד לא שמעתי מה אתם עושים עם שאר הגורמים.

יואב קיש: נכון להתחיל עם הגדולים אבל עוד לא התחלנו שם ו גם מה קורה עם השאר, כי בסוף זה אולי 30 אחוזים מכוח העבודה או 40 אחוזים.

יואב קיש: גם על זה אני מבקש להתחיל לחשוב.

יואב קיש: הדבר הנוסף הוא שבסוף, בשטח, אתם לא יכולים להתחיל לעשות כלום כי יש לכם סכסוך עבודה פנימי.

יואב קיש: זאת התוצאה בה אתם נמצאים.

יואב קיש: מישהו רוצה לשאול שאלות?

יואב קיש: חברי הכנסת.

דב חנין: שתי שאלות.

דב חנין: מבחינת איך המנגנון הזה עובד, זה עובד כמו סוג של הפרשה במקור?

דב חנין: איך עובדת המערכת הזאת של הפיקדון?

יואב קיש: הם דיברו על זה בפעם שעברה.

יואב קיש: הם לוקחים את ה-20 אחוזים והמעסיק, אם יש לו אתר אינטרנט, הוא יכול לשלם ישירות בהעברה.

דב חנין: אבל זאת לא הפרשה במקור.

דב חנין: זאת בעצם הפקדה.

יואב קיש: הפקדה של המעסיק.

יואב קיש: אם המעסיק לא מפקיד, אין.

דב חנין: השאלה השנייה.

דב חנין: בנתונים שלכם על מספר מבקשי המקלט שהפרישו עבורם כספי פיקדון, בחודש אפריל יש ירידה של 2,000 בערך.

יואב קיש: לא.

יואב קיש: לא היית בתחילת הישיבה.

יואב קיש: זה מתעדכן.

יואב קיש: יש כאן מספרים מעודכנים.

יואב קיש: זה גם מעל 5,000 באפריל ועכשיו במאי פתאום זה 2,000.

יואב קיש: אתה יכול להתייחס רק לחודש מרס לצורך העניין או אם אתה רוצה את המספר המעודכן של אפריל, הוא 5,200.

יואב קיש: משהו כזה.

דב חנין: הבנתי.

דב חנין: תודה.

עובד חומי: אם זוג פקחים הולכים במרכז תל אביב ועוברים מסעדה-מסעדה ותאמין לי שהוא יגיע לאלפי אנשים.

עובד חומי: לא צריך לרוץ ולחפש באינטרנט או בכל הקשקושים שאתם עושים.

יואב קיש: אבל הפקחים שובתים.

עובד חומי: בסדר.

עובד חומי: עד מתי?

שפי פז: לנצח.

עובד חומי: העיקר תקציבים והעיקר חרטות.

עובד חומי: אני אגלה לכם עוד משהו.

עובד חומי: כנראה אנחנו עם חכם ונבון.

עובד חומי: יש להם דרך לאכוף את כל החוקים שאנחנו עושים.

עובד חומי: הם באים היום למעסיקים ואומרים לו, שמע, אותי לא מעניין לא פיקדון ולא שום דבר, אני רוצה 8,000, תשלם אתה פיקדון, תשלם ואני בסוף החודש מקבל 8,000 שקלים.

עובד חומי: אתה רוצה, בסדר.

עובד חומי: לא רוצה, לא עובד.

עובד חומי: זאת השיטה שלהם.

עובד חומי: אז תמשיכו לעשות כאן חוקים, תמשיכו לברבר.

עובד חומי: אני כאן ותיק מכולם בנושא הזה.

עובד חומי: די.

עובד חומי: מספיק.

עובד חומי: אנחנו עובדים על עצמנו כל הזמן.

עובד חומי: אנחנו מספרים סיפורים, עושים חוקים.

עובד חומי: די.

יואב קיש: מה שאמרת לגבי המסעדות, אתה צדוק מה אחוז.

יואב קיש: לכן אמרתי שזה לא רק החברות הגדולות אלא צריך לעשות את העבודה וכולם יודעים היכן הם נמצאים.

יואב קיש: זה מאוד פשוט.

יואב קיש: כאן אני לא מסכים אתך.

יואב קיש: אני מסכים אתך מאוד שהמסתנן יבוא ויגיד שהוא רוצה בשורה התחתונה ולא מעניין אותו אבל המעסיק, אם הוא יבין שהוא חייב לשמור חוק כמו שאנחנו מצפים ממנו במדינת ישראל, הוא יפקיד את ה-2,000 שקלים האלה כל חודש ואחרי שנה יהיו שם 24,000 שקלים לטובת אותו אחד שרצה את ה-8,000 שקלים ואז הוא יוצא ומקבל את ה-24,000 שקלים.

יואב קיש: זה האינסנטיב בכל המהלך הזה.

קריאה: אבל מי אוכף את החוקים?

קריאה: יש מלא חוקים במדינה.

יואב קיש: מי עוד רצה להתייחס?

יואב קיש: חברי הכנסת.

מוסי רז: לי יש כמה שאלות.

מוסי רז: בסך הכול מדובר על 11,600.

מוסי רז: החודש עם הכי הרבה הפרשות הוא עם 5,700.

מוסי רז: יש כאן איזה מצב שמפרישים חודש כן וחודש לא?

מוסי רז: האנשים האלה לא עובדים?

מוסי רז: או שהם עובדים ולא מפרישים עבורם?

מוסי רז: זו סוגיה שבכלל לא דנו בה כי כנראה בעיית ההסדרה היא הרבה יותר גדולה.

יואל ליפובצקי: דנו על זה בדיון הקודם.

יואב קיש: אם אתה מסתכל, אתה רואה שרק כ-1,000 אנשים מתוך ה-5,000.

יואב קיש: אלה לא 5,000 אלא זה 12,000 שמתנים.

יואב קיש: ה-5,000 מתוך הבסיס של ה-12,000.

יואב קיש: ה-12,000 האלה, רק 1,000 מתוכם קיבלו 12 הפקדות בשנה האחרונה.

יואב קיש: עוד 1,000 מתוכם קיבלו 11 הפקדות.

יואב קיש: יש בערך חצי מהם שהם קיבלו הפקדות בודדות, שתיים או שלוש וזה אבסורד.

מוסי רז: השאלה אם אנחנו חושבים שהם לא עובדים או שלא מפרישים עבורם.

שפי פז: גם וגם וגם.

יוסף אדלשטיין: אנחנו מפרישים ואנחנו מניחים שמפרישים עבורם.

יוסף אדלשטיין: חלק מפרישים כדי להיכנס לתוך המערכת.

יוסף אדלשטיין: במסגרת תכנית הפעולה אנחנו חילקנו את זה לעשות אכיפה על כאלה שבכלל לא מפרישים, לעשות אכיפה על כאלה שהתחילו והפסיקו.

יוסף אדלשטיין: יכול להיות שהם הפרישו ל-10 עובדים בחודש ואחרי כן רק לשמונה כך שיכול להיות ששני עובדים ירדו לו.

יוסף אדלשטיין: אנחנו נבדוק אותו בחודש השלישי כדי לראות האם הוא ממשיך להפריש עבור שמונה ואז נעשה לו ביקורת, אם הוא ירד.

יואב קיש: אז נעשה אבל בינתיים אתם לא עושים שום דבר.

יואב קיש: שום דבר.

מוסי רז: צריך לראות מה יקרה.

מוסי רז: אני רוצה לשאול עוד שאלה.

יוסף אדלשטיין: דרך אגב, חלק מהעובדים שעובדים במסעדות ובכל מיני עסקים, הם לא עובדים ישירות אצל בעל העסק אלא הם בחברת כוח אדם.

מוסי רז: מה לדעתך יקרה אם יבוטל החוק הזה?

יואב קיש: אז לא ייקחו להם 20 אחוזים מהשכר.

מוסי רז: אבל אתה רואה שגם עם החוק לא לוקחים.

מוסי רז: החוק ממילא לא מתבצע.

מוסי רז: אתה משקיע משאבים גדולים.

יואב קיש: נתקן את זה.

יואב קיש: חברת הכנסת רוזין.

מיכל רוזין: בהמשך לחבר הכנסת מוסי רז רציתי לבקש אם אפשר לקבל איזשהו פילוח של העסקה.

מיכל רוזין: כמה עובדים דרך חברות כוח האדם וכמה עובדים בודדים.

מיכל רוזין: אני מבינה את הצורך בפקחים במסה כדי לרוץ אחרי מסעדות ולמצוא את אותו עובד שעובד כאן ושניים עובדים במקום אחר אבל אם אנחנו מדברים על חברות כוח אדם שמעסיקות מאות, גם השביתה, בוא נגיד שצריך שני אנשים שיושבים על טלפון להגיע לחברות כוח האדם ולדרוש את זה.

מיכל רוזין: זאת אומרת, אלה לא פקחים בהמוניהם שמתרוצצים עכשיו ברחבי תל אביב ואזור המרכז.

יואב קיש: נכון.

מיכל רוזין: השאלה היא האם ניתן להגיע לחברות כוח האדם.

יואב קיש: למרות השביתה.

מיכל רוזין: ואם אפשר לקבל ממך פילוח שיראה לנו, אני יודעת שאתה לא יכול לומר על הבן אדם אבל באופן כללי באחוזים, כמה מועסקים דרך חברות כוח אדם.

יואב קיש: הוא אמר.

יואב קיש: בערך 15,000 בכל חברות כוח אדם הגדולות.

יואב קיש: לא הקטנות שמכירים.

יואב קיש: 15,000 מועסקים.

מוסי רז: זה אומר שזה הרוב.

יואב קיש: לא.

יואב קיש: זה לא הרוב.

מיכל רוזין: זה אומר מאות בכל חברת כוח אדם, אם לא אלפים.

מיכל רוזין: כמה מועסקים בכל חברת כוח אדם?

יוסף אדלשטיין: זו הערכה שעשינו על פי המיפוי.

יואב קיש: השאלה שלה היא האם אתה צריך את הפקח ששובת שיהיה ברחוב כדי להגיע לחברה שמעסיקה מאות עובדים.

יוסף אדלשטיין: אתה צריך להגיע למקום, לבדוק את תלוש המשכורת של העובד.

יואב קיש: אין לך עובדים שיכולים אפילו ברמה של התקשרות למנכ"ל?

יוסף אדלשטיין: העובד לא רוצה.

יוסף אדלשטיין: העובד בסכסוך עבודה.

יואב קיש: אין לכם עובדים אחרים?

יואב קיש: כלום?

שפי פז: זה כבר יותר משנה מכך.

שפי פז: אתם באמת מאמינים לזה?

מיכל רוזין: מי שובת?

מיכל רוזין: הפקחים או גם המינהלת?

יוסף אדלשטיין: כל העובדים במינהל אכיפה בסכסוך עבודה לגבי חוק הפיקדון.

יוסף אדלשטיין: הם עושים עבודה אחרת.

יוסף אדלשטיין: אכיפה אחרת הם עושים.

יואב קיש: כל מה שנשאר, זה חוק הפיקדון.

יואב קיש: אין משהו אחר לעשות.

מיכל רוזין: לא, יש להם הרבה עבודה.

מיכל רוזין: יש להם הרבה אכיפה.

שפי פז: לא הוסיפו להם למשכורת והוסיפו להם תפקיד.

שפי פז: הוסיפו להם עבודה בלי לתת להם כסף.

מיכל רוזין: אולי תתני ליוסי לענות לי?

שפי פז: אני מסבירה.

יואב קיש: הוא יסביר.

שפי פז: הוא לא יסביר.

יואב קיש: שפי, לא להפריע.

שפי פז: עובדה שהוא לא מסביר.

יוסף אדלשטיין: העובדים נמצאים בהליך שהם חותמים על הסכם קיבוצי כבר זמן רב.

יוסף אדלשטיין: יש התנהלות בין ההסתדרות לאוצר.

יוסף אדלשטיין: אתם בוודאי מכירים את האוצר ואני לא צריך להרחיב.

יוסף אדלשטיין: הדיונים נמרחים ונמרחים.

יואב קיש: כמה זמן?

יוסף אדלשטיין: שלוש שנים.

יואב קיש: שלוש שנים?

יוסף אדלשטיין: ההסכם הקיבוצי.

יואב קיש: ממתי האמירה שאנחנו לא עושים שום דבר באכיפה בחוק הפיקדון?

יוסף אדלשטיין: תכף אני אומר לך.

יוסף אדלשטיין: אני אומר שברקע יש משיכת דיונים על הסכם קיבוצי שמתנהל.

יוסף אדלשטיין: ברגע שחוקק חוק הפיקדון ותוקנו התקנות ואמרנו להם שעכשיו לאכוף, אמרו שזה חוק חדש, זה לא היה בהסכם הקודם, לא דנו על זה ואנחנו כרגע לא עושים.

יואב קיש: מתי זה היה שאמרתם להם את זה?

יוסף אדלשטיין: לפני מספר חודשים.

שפי פז: לפני בערך שנה.

אפרת לב ארי: החוק נכנס לתוקף ב-1 במאי 2017.

יואב קיש: שנה.

יואב קיש: במשך שנה אנחנו עדיין בסכסוך עבודה עם הפקחים ולא מצליחים, כולל ה-70 החדשים שגייסתם.

יואב קיש: גם אתם אי אפשר היה לומר שהם יעבדו בחוק הפיקדון.

יואב קיש: אני אגיד לך את האמת, אני לא מבין את זה.

יואב קיש: יכול להיות שנצטרך לעשות כאן עוד דיון עם ההסתדרות, האוצר ואתכם אבל אנחנו לא יכולים לעצור כאן.

יואב קיש: כולם לא עובדים כי שנה יש סכסוך עבודה.

יוסף אדלשטיין: אדוני היושב ראש, התהליכים האלה בין ההסתדרות לאוצר.

אמיר אוחנה: שאלה.

אמיר אוחנה: אני מצטער על האיחור.

אמיר אוחנה: אם כבר דיברתם על זה, אני מתנצל.

יואב קיש: אם אלה המספרים, יש מצב שדיברנו.

אמיר אוחנה: אני רואה את הירידה הדרמטית.

יואב קיש: תנו לו את המסמך שיראה.

יואב קיש: יש פיגור בעדכונים לחודשים האחרונים ואז אתה רואה מספרים מעודכנים.

יואב קיש: לחודש וחצי האחרונים לא להתייחס.

יואב קיש: זה מושלם לאחר מכן.

שלמה מסלאווי: אדוני היושב ראש, אני רוצה להתייחס לעניין האכיפה.

יואב קיש: כרגע אנחנו מדברים על חוק הפיקדון.

שלמה מסלאווי: אני יודע.

שלמה מסלאווי: על זה אני מדבר.

שלמה מסלאווי: אני מנסה לומר איזו עוצמה, אם בכלל, יש לפקחים.

שלמה מסלאווי: אני רק רוצה להזכיר שלא מזמן יצאו 300 מסתננים מסהרונים.

שלמה מסלאווי: אנחנו שאלנו את רשות ההגירה מה קורה עם ה-300 האלה והתשובה הייתה: איך נוכל להגיע ל-300 אלה כשהם יהיו 30-40 אלף מסתננים.

שלמה מסלאווי: אני בא לומר שאם לא הייתה להם שליטה על ה-300 האלה, איך תהיה להם שליטה על כל אלה שאתם רוצים להגיע אליהם בנושא הפיקדון.

שלמה מסלאווי: לא צריך לשכוח שמעבר לפיקדון, כל הפקחים, אולי 200 פקחים ואולי קצת יותר, הם צריכים להתעסק לא רק עם המסתננים אלא עם כל מאות אלפי השוהים הבלתי חוקיים שנמצאים בארץ.

שלמה מסלאווי: אך תשכחו את זה.

שלמה מסלאווי: איך אנחנו מצפים שרשות ההגירה עם המספר המועט של הפקחים תצליח לאכוף את העניין הזה?

שפי פז: אנחנו לא.

יואב קיש: הבעיה שלי היא שכרגע עם בסכסוך עבודה.

שלמה מסלאווי: בלי הסכסוך.

שלמה מסלאווי: לפני הסכסוך.

יואב קיש: אני חושב שיש הבדל בין חוק הפיקדון ולכן אני בכוונה מתעכב עליו בוועדה.

יואב קיש: אני חושב שזה בהחלט כלי אפקטיבי כי אתה כאן עובד גם מול המעסיקים עצמם.

יואב קיש: לכן אתה כן יכול לייצר אינטרס כלכלי דרך העבודה מול המעסיקים אבל היום הם אומרים לי שידיהן קשורות בגלל העניין הזה.

נועה קאופמן: קו לעובד.

נועה קאופמן: מאז הדיון הקודם לא התחדשו הרבה דברים אבל יש שתי נקודות חשובות.

נועה קאופמן: האחת, הדיון הקודם התקיים בגלל קריסה של זרוע זהב.

יואב קיש: לא.

יואב קיש: לא בגלל זה.

נועה קאופמן: אחד הקטליזטורים.

יואב קיש: לא.

יואב קיש: הוא התקיים בגלל הרצון שלי לבדוק את אכיפת חוק הפיקדון.

נועה קאופמן: הייתה קריסה של חברת זרוע זהב ומאז הדיון עוד חברות מכריזות על פשיטות רגל והן מתפרקות בגלל מגוון של סיבות שחלק מהן קשור להיטל המס.

נועה קאופמן: אנחנו נמצאים בנקודה קריטית שכנראה הרבה מאוד עסקים הולכים לקרוס.

נועה קאופמן: מה שקורה בפועל זה שכל הכסף שלקח מהעובדים ונשאר בכיס של חלק מאותם מעסיקים – למרות שהתרענו ושלחנו תלונות על מעסיקים סדרתיים – בעצם הולך להתגלגל בחזרה לקופת המדינה.

נועה קאופמן: יוחזר להם מביטוח לאומי.

נועה קאופמן: נראה שהמדינה יצרה איזשהו מנגנון, יצרה כדור שלג שהיא לא יכולה להתמודד אתו.

נועה קאופמן: מעבר לזה שמי שהולך להפסיד, זאת כנראה המדינה והעובדים.

נועה קאופמן: דבר שני.

נועה קאופמן: היה ניכוי ביתר לעובדי חברות ניקיון.

נועה קאופמן: אנחנו התרענו על זה מהיום הראשון.

נועה קאופמן: משרד הפנים נתן הנחיה לחברות ניקיון לגבות ביתר בגלל צו הרחבה.

יואב קיש: כמה?

נועה קאופמן: זה לא כמה.

נועה קאופמן: זה צו הרחבה.

נועה קאופמן: הוסיפו רכיבים שהם לא שכר הבסיס.

נועה קאופמן: לקח הרבה זמן עד שהם עלו כנראה על הטעות שלהם ומה שקרה זה שכשאנחנו ביקשנו שישחררו הנחיות למעסיקי ניקיון, איך לקזז את הכסף הזה שנוכה ביתר, אמרו לנו לפנות לאכיפה של משרד הפנים.

יואב קיש: אבל הם שובתים.

נועה קאופמן: לא משנה אם הם שובתים.

נועה קאופמן: גם לאכיפה של משרד העבודה אני יכולה לפנות אבל זה לא העניין.

נועה קאופמן: אני לא רוצה לפנות כדי שיענישו מעסיק שקיים את הנוהל שאמר לו משרד הפנים.

נועה קאופמן: לא צריכה להיות אכיפה נגד מעסיקים.

נועה קאופמן: צריך להיות מנגנון החזר.

נועה קאופמן: יש התנערות מוחלטת של רשות האוכלוסין לגבי ההחזר של הכסף שנוכה ביתר.

נועה קאופמן: שולחים אותנו לאכיפה.

נועה קאופמן: אני לא מבינה איך אפשר להעניש מעסיק על קיום הנחיה שהוא קיבל.

יואב קיש: לגבי הנקודה הראשונה, אני לא נכנס אליה.

יואב קיש: אם יגיעו הדיונים האלה, הם יגיעו בעתיד.

יואב קיש: אני לא מתעסק עם זה.

יואב קיש: אם מישהו עושה טעות - - -

נועה קאופמן: זאת לא טעות.

נועה קאופמן: זאת הייתה הנחיה.

יואב קיש: לא משנה.

יואב קיש: אני לא נכנס.

יואב קיש: הייתה טעות.

יואב קיש: לא שלהם, לא האשמתי אותם.

יואב קיש: הייתה טעות, שם יותר כסף.

יואב קיש: מחר זאת יכולה להיות טעות של מישהו שבטעות הכניס בעצמו יותר כי לא שם לב.

יואב קיש: לא משנה.

יואב קיש: אני שואל באופן כללי על נוהל של החזרת כספים.

נועה קאופמן: אין.

נועה קאופמן: לא קיים.

יואב קיש: את זה הבנתי.

יואב קיש: אני שואל על נוהל במקרה של החזרת כספים עקב עודף גבייה.

יואב קיש: יש דבר כזה?

יואל ליפובצקי: לא.

יואל ליפובצקי: אני לא יודע איזו גבייה.

יואב קיש: אתם לא מכירים עודף.

יואב קיש: מעסיק מכניס תשלום ובטעות נלחץ לו עוד אפס ויצא שהוא מפקיד פי עשר.

יואב קיש: אני שואל שאלה עקרונית.

יואב קיש: באים ואומרים שהפקדנו יותר כסף בטעות.

יואב קיש: לא משנה מי עשה ומה עשה ולמה עשה.

יואב קיש: האם יש נוהל של החזרת כספים?

יואל ליפובצקי: לא.

יואל ליפובצקי: אין נוהל.

יואב קיש: גם את זה אני מבקש לישיבה הבאה.

יואב קיש: לגבי העניין הזה שנאמר, אני לא מתייחס אליו כעובדתי, נכון או לא נכון.

יואב קיש: לא נכנס לשפוט בעניין הזה.

יואב קיש: לכן אני לא רוצה שתתייחסי לעניין הזה.

יואב קיש: אני רוצה להתייחס לנושא מהותי שאם בטעות כזו או אחרת מישהו הפקיד יותר כסף ועכשיו צריך לקבל את הכסף בחזרה.

יואב קיש: זו השאלה.

אפרת לב ארי: רק להבהיר.

אפרת לב ארי: לא הייתה כל הנחיה לכל סוג של מעסיק לנכות ביתר.

יואב קיש: זה הבנו.

יואב קיש: אני לא נכנס לזה.

נועה קאופמן: זה לא נכון.

נועה קאופמן: יש מכתב שלכם.

מיכה סול: איגוד המסעדות.

מיכה סול: כמו שאתה אמרת, חוק הפיקדון בעצם יצר איזה מצב של אנדרלמוסיה וישראבלוף.

מיכה סול: יוצא שמי ששומר חוק או מנסה להיות שומר חוק, הוא פראייר.

מיכה סול: אין שום אכיפה.

יואב קיש: חד וחלק.

יואב קיש: אתה צודק במאה אחוזים.

מיכה סול: זה גם דוחף את בעלי העסקים להיות עבריינים.

מיכה סול: אנשים שלא מעוניינים להיות עבריינים, הם נדחפים בגלל חוק שברור לראש הוועדה שהוא ישראבלוף.

יואב קיש: הוא ישראבלוף בגלל האכיפה והפיקוח.

מיכה סול: בגלל שכרגע אי אפשר ליישם אותו.

יואב קיש: לא.

יואב קיש: אפשר.

מיכה סול: הוא לא מיושם.

מיכה סול: כרגע אי אפשר ליישם אותו והוא לא מיושם ממאי 2017, מאז הוא קיים.

יואב קיש: זו בדיוק העבודה שאנחנו עושים כאן, כדי שזה יקרה.

מיכה סול: דבר נוסף.

מיכה סול: האוצר הבטיח למסעדות פלסטר כדי לנסות למצוא מחליפים לעובדים הללו.

מיכה סול: 1,500 עובדים פלסטינים אושרו לנו בינואר.

מיכה סול: אני לא רוצה לומר את דעתי על המספר הזה אבל גם זה משהו ואנחנו מסתפקים בפירורים.

מיכה סול: זה תקוע כבר חצי שנה על הקריטריונים של מי יקבל ואיך יקבל.

מיכה סול: אני חושב שצריך לעשות חקירה בעצמנו איך רוצים שהעסקים הקטנים יתנהלו כשכל מה שמסביב זה ישראבלוף.

יואב קיש: תודה.

יואב קיש: אני רוצה לעבור לנושא הבא שהוא חשוב לא פחות.

יואב קיש: אני רוצה לומר בצורה הברורה ביותר.

יואב קיש: בעיני, בניגוד למה שאמרת בנושא המסעדות, חוק הפיקדון הוא חוק מאוד חשוב ואני רואה את זה כחובה שלנו כאן

יואב קיש: בבית הזה לראות איך היישום של החקיקה מצליח.

יואב קיש: לגבי מה שאני כן מסכים אתך וזה עולה מתמונת המצב בצורה הברורה ביותר.

יואב קיש: קודם כל, עשינו ישיבה אחת ולא ידענו בכלל מה קורה.

יואב קיש: קיבלנו את המידע שהעברתם ואז באמת הוכיח לכולנו שאנחנו במקום, אין מילה אחרת לומר חוץ משערורייה.

יואב קיש: לא עושים עם החוק הזה, לא אוכפים אותו, ברור שהוא לא אפקטיבי ואת הדבר הזה חייבים לתקן.

יואב קיש: אני לא אהיה מוכן להמשיך לשיטת הישראבלוף הזאת.

יואב קיש: אנחנו חייבים למצוא פתרון גם בנושא אכיפה.

יואב קיש: מצדי, תעסיקו חברה חיצונית, לא יודע מה, שתלך ותעשה ביקורים.

יואב קיש: לא צריך לעשות יותר מדי חוץ מאשר לפנות לאותם מעסיקים גדולים.

יואב קיש: מצדי אתה יכול למצוא גם מנהלים שלא שובתים, שילכו ויעשו את זה.

יואב קיש: עם כל הכבוד, זאת לא משימת עולם, זאת לא איזו מלחמה במנהרות תת קרקעיות ובעפיפונים.

יואב קיש: אנחנו בסך הכול רוצים שאנשים יפקידו כסף למסתננים שעובדים אצלם.

יואב קיש: גם אם אין לי אכיפה לכל מסעדה כמו שתיארו כאן, ללכת ולעבור מסעדה-מסעדה כדי לאכוף, אני בוודאי ובוודאי מסוגל לעשות דברים גם בכוח האדם שיש לך היום.

יואב קיש: בעיני זה פשוט מחדל ואני מבקש מכם להתעשת ולעשות שני דברים, גם תכנית פעולה איך אתם מקדמים את המצב הזה בנתון שיש לכם בעיה עם האכיפה בשטח עם הפקחים, וגם בסופו של דבר אני רוצה לשמוע – ואנחנו נעשה על זה ישיבת עבודה – איך פותרים את העניין הזה כי בעיני היום מכל מה שאתם עושים, זה הדבר הכי אפקטיבי.

יואב קיש: אני רוצה לעבור לנושא השני וזה נושא של אכיפת משטרת ישראל כלפי המסתננים בדרום תל אביב.

יואב קיש: אנחנו ראינו תמונות מאוד קשות.

יואב קיש: אני חושב שזה היה יום העצמאות של אריתריאה כאשר חלק תמכו וחלק התנגדו.

יואב קיש: האלימות הייתה מאוד ברורה אצל האריתראים אבל זה בוודאי לא דבר מקובל ולא שאנחנו רוצים לראות ולא מעודדים.

יואב קיש: ברור שדברים כאלה הם לא תקינים וגם יכולים לזלוג לכל מיני מקומות.

קריאה: זה קרה בצפון תל אביב.

יואב קיש: לא מעניין היכן זה קרה.

יואב קיש: אני רוצה לשמוע מכם איך אתם מתמודדים עם האלימות הזו, מה הכלים האפקטיביים שיש לכם, מה אתם עושים למסתננים שאתם מוצאים אותם פעילים באלימות כזו והאם הם מוצאים את עצמם אחרי יומיים חזרה ברחוב עושים מה שהם רוצים.

צחי שרעבי: מפקד תחנת שרת.

צחי שרעבי: אני אתאר לך מצב ספציפי גם לשאלה ששאלת לגבי יום העצמאות האריתראי אבל אני אתייחס מעט יותר רחב.

צחי שרעבי: בתקופה האחרונה – ואני מדבר על התקופה של הדיון הקודם בו נכחתי – יש עלייה בעבירות אלימות בעיקר.

צחי שרעבי: אני מחדד.

צחי שרעבי: בעיקר עבירות של אלימות או עבירות שהן משולבות באלימות כמו שוד, תקיפה חמורה, דברים שצפינו והתרענו ואמרנו שזה הכיוון שלהם.

צחי שרעבי: ביחס לשנה קודמת, אנחנו רואים שיש סוג של עלייה.

יואב קיש: כמה?

יואב קיש: באחוזים.

צחי שרעבי: אנחנו מדברים בחציון ראשון בכמה עשרות מקרים ביחס לאותו חציון של 2017 ואני חייב לומר ש-2017 הייתה שנה עם הרבה הרתעה ועם הרבה יכולות, בעיקר בגלל יכולות מינהליות שהיו בשנה קודמת שאותן אכפנו בצורה מאוד מאוד טובה.

יואב קיש: סהרונים?

צחי שרעבי: בעיקר סהרונים וחולות וכל נושא האכיפה המינהלית שאנחנו בלעדיה כבר מספר חודשים ועליה גם התחלנו את הדיון בתחילת השנה.

יואב קיש: חשוב לי מעט לחדד, ברשותך.

יואב קיש: אתה אומר שעקב אובדן היכולת של אכיפה מינהלית, שזה היה סהרונים וחולות, אתה רואה – זה משפט חשוב וחשוב שייאמר – עלייה משמעותית במקרי האלימות של מסתננים דרום תל אביב.

צחי שרעבי: העלייה במקרי האלימות או היכולת למנוע אותה או לצמצם אותה נובע ברוב המקרים מכך שהם מבינים היום שאין יכולת לאכוף גם ברמה המינהלית כי ברור לכל בר דעת שלהגיע למיצוי בהליך הפלילי, זה הרבה יותר מורכב.

צחי שרעבי: אנחנו לא דנים כאן באנשים שהם ישראלים עם תעודות זהות כחולות ועם יכולת אכיפה רגילה כאשר כל צד מעיד בצורה נורמלית, מגיע ונותן את העדות שלו.

צחי שרעבי: במקרים האלה אנחנו הרבה פעמים מוצאים את עצמנו עם ידיים קשורות מאחורי הגב.

צחי שרעבי: יש המון, המון, המון פעילות בשטח, המון אכיפה, יש המון מעצרים אבל לצערי הרב לאחר מספר ימים הם משוחררים לשטח.

יואב קיש: מה קורה למי ששותף באירוע אלים?

יואב קיש: אתה אומר שהוא עצור ומשוחרר?

קריאה: כן.

יואב קיש: נשמע אותו.

יואב קיש: אתם עונים במקומו?

שפי פז: אם תופסים אותו.

קריאה: אנחנו יודעים.

שפי פז: אנחנו בשטח.

יואב קיש: התשובה שלו היא החשובה.

צחי שרעבי: כאשר אנחנו מדברים על אירוע אלימות, ויש אפילו ראיות ראשוניות לביצוע מעצר, זה מבוצע.

צחי שרעבי: אני חייב לומר שהמעצרים מבוצעים בטווח המיידי.

צחי שרעבי: אני מדבר גם בדקות, בגלל הפריסה המרובה של שוטרים ופקחים.

צחי שרעבי: הבעיה מתפתחת בהמשך כאשר אתה לא מצליח להגיע לכתב אישום בגלל חוסר ראיות מספיקות על פי הליך הדין הפלילי או כאשר יש חוסר שיתוף פעולה של מתלוננים ושל עדים מאחר ורובם ככולם הם זרים.

צחי שרעבי: אתה מוצא את עצמך בבעיה.

צחי שרעבי: דברים שבעבר יכולתי לפתור בהליך המינהלי.

יואב קיש: מה היית עושה?

יואב קיש: היית מעביר אותו מינהלתית לחולות?

צחי שרעבי: כל מי שהיה בעבר עוסק בפשיעה, יכולתי לאכוף בצד המינהלי גם בהרחקה לחולות או לסהרונים, גם בגלל אי נשיאת אשרה והיום אני לא יכול לעשות זאת.

עובד חוגי: אין הרתעה.

צחי שרעבי: אמרתי.

עובד חוגי: מצדיע לך.

עובד חוגי: סוף סוף, אמיתי, פעם ראשונה הדברים נאמרים.

קריאה: הוא אמר את זה גם בדיון הקודם.

עובד חוגי: אני מלווה את זה שמונה שנים וכל הזמן מה הייתה המשטרה אומרת?

עובד חוגי: אין פשיעה.

עובד חוגי: רק הוסיפו משבעה שוטרים ל-300 שוטרים ואין פשיעה.

עובד חוגי: סוף סוף בא בן אדםד ואומר את האמת.

צחי שרעבי: אני חייב לציין כאן שאני מדבר על כרסום בהרתעה, אני מדבר על עלייה בפשיעה, אבל שלא נתבלבל.

צחי שרעבי: אנחנו מדברים כאן על פעילות משולבת של כל משרדי הממשלה ובראשם משטרת ישראל ויש כאן עובדות.

צחי שרעבי: אני לא מדבר באוויר.

צחי שרעבי: עשרות מבצעים.

צחי שרעבי: אני יכול לומר שהכפלנו את הפעילות האכיפתית - בגלל החוסר הזה – מתחילת השנה ואני מדבר על עשרות מבצעים, מספר כפול מאותו חציון של 2017 וזה גם בגלל אותו חוסר שלנו בהליך המינהלי.

צחי שרעבי: זה עיקר הבעיה כרגע, הכלי היותר אפקטיבי להתמודד עם כל נושא הפשיעה בקרב זרים.

יואב קיש: אתה יכול לומר באחוזים חציון מול חציון?

צחי שרעבי: אני יכול לומר לך שאני מסתכל על העבירות של אלימות גופנית, של שוד, של תקיפה חמורה, אני מדבר על עשרות מקרים ועלייה בכל פרמטר שציינתי.

צחי שרעבי: אחד המקומות שכן הצלחנו להשפיע הוא בנושא הסמים בקרב הזרים.

צחי שרעבי: בקרב הזרים בלבד, שם אנחנו חווים סוג של ירידה.

יואב קיש: חברי הכנסת, מישהו רוצה להתייחס?

דב חנין: תודה אדוני.

דב חנין: אני רוצה גם להעיר הערה וגם לשאול שאלה ואני אתחיל בשאלה.

דב חנין: לאחרונה ראינו תמונות מאוד קשות על תגרה שהתנהלה.

יואב קיש: כמה תמונות.

דב חנין: כמה תמונות וסרטים על תגרה מאוד קשה שהתנהלה בין יוצאי אריתריאה בדרום תל אביב כאשר התיאור ששמענו הוא שהקטטה הזו הייתה בין אנשים שמתנגדים למשטר באריתריאה לבין אנשים שתומכים במשטר באריתריאה.

דב חנין: האנשים שנמצאים בארץ והם מבקשים מקלט, הם מבקשים מקלט מכיוון שהם פוחדים מהמשטר באריתריאה וברחו ממנו.

דב חנין: שאלתי היא מה מעמדם של אלה שנמצאים בארץ ותומכים במשטר באריתריאה.

שפי פז: לא מקבלת את זה.

שפי פז: בולשיט.

שפי פז: זה סתם תירוץ.

דב חנין: מה המעמד שלהם?

יואב קיש: השאלה מי יכול לענות לך על זה.

דב חנין: אני לא יודע.

עובד חוגי: אני יכול.

עובד חוגי: יש שגרירות אריתריאה ביד אליהו.

עובד חוגי: גש לשם ואתה תראה שכולם באים לשלם פיקדונות כדי להעביר את הכסף לשם.

עובד חוגי: זה הכי פשוט.

עובד חוגי: לא צריך יותר.

שפי פז: אני רוצה לשאול שאלה אחרת לגמרי.

שפי פז: למה הם מנהלים מלחמת אזרחים אצלנו בבית?

יואב קיש: תקבלי זכות דיבור.

דב חנין: כמי שבעד להגן על אנשים שמבקשים מקלט מכיוון שהם ברחו ממשטר שמסכן אותם, אם ישנם אנשים כמו שתיאר כאן עובד - - -

יואב קיש: יש הרבה כאלה.

דב חנין: ואולי רבים או מעטים, אני לא יודע, שבאים ונמצאים - - -

יואב קיש: הם בטח לא פליטים.

יואב קיש: הם לא מבקשי מקלט.

דב חנין: אז הם לא מבקשי מקלט.

דב חנין: מי הרשות שמטפלת בזה ומה המעמד שלהם?

שפי פז: אתם לא שואלים את השאלות הנכונות.

יואב קיש: לא להפריע.

יואב קיש: את תקבלי זכות דיבור בזמנך.

דב חנין: שאלה שנייה.

דב חנין: מהטענות שאנחנו שומעים, אנחנו שומעים שיש מעורבות משמעותית של אנשי שגרירות אריתריאה גם בסוגיית האלימות.

דב חנין: האם מישהו בודק את העניין הזה?

יואב קיש: אפשר לשאול את המשטרה.

יואב קיש: נתקלתם במעורבות של שגרירות אריתריאה בנושא אלימות?

דב חנין: או של אנשים מטעם השגרירות?

צחי שרעבי: אני לא יכול לציין מעורבות מטעם השגרירות עצמה.

צחי שרעבי: אני יכול רק לומר לכם שהנושא הזה כרגע בין מתנגדים לבין תומכים, עלה מדרגה השנה והתמונות שציינתם או המראות שראיתם בתקשורת בתקופה האחרונה, זה פועל יוצא השנה וזה עלה מדרגה.

יואב קיש: אתם יודעים לומר כמה תומכי משטר יש שם?

צחי שרעבי: זו שאלה שאני לא יכול להתחייב לה ולא רוצה אבל זה נתון מאוד מאוד דינאמי.

יואב קיש: יוסי, אתם יודעים לומר?

יואב קיש: יש לכם את המידע הזה?

דב חנין: אדם שהוא תומך משטר, מה הוא טוען?

יואב קיש: ראו אותו בסרטון.

יואב קיש: הוא מצולם כנלחם לטובת המשטר ולכן למה הוא כאן?

יואב קיש: אני שואל ברצינות.

שפי פז: כי הם ביטלו את האופציה לגירוש.

יואב קיש: אבל הוא לא פליט.

שפי פז: תחזירו אותו.

שפי פז: הם ביטלו את האופציה של גירוש.

יואב קיש: תודה דב.

יואב קיש: כמו שאתה רואה, לצערי לגורמים המוסמכים אין תשובות.

יואב קיש: שפי פז, בבקשה.

יואב קיש: עכשיו קיבלת זכות דיבור.

שפי פז: תודה רבה.

שפי פז: קודם כל, הנושא של תומכי משטר, אני תכף אדבר על מה שעומד מאחורי זה, אנחנו מעלים אותו כבר לפחות שבע-שמונה שנים.

שפי פז: עד היום לא שמעתי את דב חנין או את מיכל רוזין מדברים על זה.

יואב קיש: מה זה משנה?

מיכל רוזין: בתור שרת הפנים ושרת המשפטים?

יואב קיש: תפסיקי.

יואב קיש: זה נותן לך משהו?

יואב קיש: תודה חברת הכנסת מיכל רוזין.

יואב קיש: אני מבקש לא להתייחס לחברי הכנסת.

שפי פז: בסדר.

שפי פז: אני לא אתייחס לחברי הכנסת.

שפי פז: השנה רמת האלימות ברחובות באמת עברה כל שנה.

שפי פז: אני רוצה לומר עוד משהו.

שפי פז: אתם לא הייתם יודעים בכלל שיש אלימות בשטח אם הפעילים שלנו לא היו מסתובבים ברחובות ומצלמים את זה.

שפי פז: איש לא היה יודע על זה.

דב חנין: יש הצעת חוק שאסור לצלם.

שפי פז: לא דיברתי אליך עכשיו.

שפי פז: איש לא היה יודע על כך.

שפי פז: אבל אנחנו כן בשטח וכן מצלמים משום שאחרת לא רשות ההגירה ולא המשטרה ולא התקשורת היו יודעים על כך.

שפי פז: תקשיבו.

שפי פז: מתחיל להתפתח כאן נרטיב נורא נחמד, נרטיב של תומכי משטר ומתנגדי משטר.

שפי פז: קודם כל, גם זה בלוף.

שפי פז: יש אולי כמה עשרות, במקרה הטוב כמה מאות מתנגדי משטר.

שפי פז: יש אולי כמה עשרות וכמה מאות תומכי משטר.

שפי פז: כל השאר הם מהגרי עבודה וכל אחד מסתפח לאן שהוא רוצה והם עושים את זה פתאום לאתוס.

שפי פז: אני קודם כל אומרת שלא ינהלו לי מלחמות אזרחים אצלנו בשכונות.

שפי פז: שפשוט לא ינהלו כי אנחנו שהסתובבנו ברחובות נקלענו - - -

קריאה: ...

שפי פז: אני לא שואלת אותך.

יואב קיש: שפי, אל תעני לה.

יואב קיש: גברת, עוד הפרעה אחת, אני אוציא אותך.

יואב קיש: אל תפריעי.

יואב קיש: את לא בזכות דיבור אלא היא בזכות דיבור עכשיו וגם אם קשה לך לשמוע אותה, לא להפריע.

מיכל רוזין: מעניין שכשהיא הפריע אין סוף פעמים, לא אמרת כלום.

יואב קיש: חברת הכנסת מיכל רוזין, אני לא צריך שתלמדי אותי.

יואב קיש: אני מבקש, עכשיו שפי בזכות דיבור ומי שיפריע, בטח אם זה מהציבור, אנחנו נוציא אותו.

שפי פז: החבר'ה שלנו שהסתובבו וצילמו, עפו עליהם אבנים מעל הראש, אבל אנחנו יודעים במפורש – ולא משנה מה הם יגידו - כי אנחנו שמענו את זה מהם ויש לנו אנשים שקוראים טיגרינית ואנחנו נכנסים לדפים שלהם ואנחנו יודעים.

שפי פז: לפחות 50 אחוזים מהמהומות יזמו מה שנקרא מתנגדי המשטר.

שפי פז: שאף אחד לא יספר לכם סיפורים, שזה השגריר ששולח את הסוכנים שלו.

שפי פז: יש כאן מלחמת כנופיות, מלחמה על טריטוריה, מלחמת אזרחים, תקראו לה איך שאתם רוצים, וזה הכול על הגב שלנו ושל האנשים שגרים בנווה שאנן.

שפי פז: הגיע הזמן באמת שילכו לנהל את מלחמות האזרחים שלהם במדינה שלהם ולא אצלנו.

יואב קיש: תודה רבה.

עובד חוגי: משרד המשפטים נמצא כאן?

שפי פז: לא.

שפי פז: לא משרד החוץ, לא משרד המשפטים.

שפי פז: אף אחד לא כאן.

קריאה: הם רק יודעים להצטלם.

עובד חוגי: זאת הבושה הכי גדולה.

עובד חוגי: הם היו צריכים להיות כאן.

שפי פז: איפה השר לביטחון פנים?

יואב קיש: לי כרגע חשוב משרד הפנים, רשות האוכלוסין, המשטרה וביטחון פנים.

יואב קיש: אותם חשוב לי לשמוע.

יואב קיש: אני רוצה לשמוע מישהו מהקהילה האריתראית.

שפי פז: למה אתה מביא אנשים אלימים לדבר כאן?

יואב קיש: אנחנו בכנסת.

מיכל רוזין: כבוד היושב ראש, זה לא מתנהל בצורה כזאת.

יואב קיש: סדרנים, אני מתחיל להוציא החוצה.

יואב קיש: אני רואה שאי אפשר כך להתנהל.

יואב קיש: הבא שמפריע יוצא החוצה.

יואב קיש: תודה.

יואב קיש: עורכת דין שירה כאהן.

שירה כאהן: פורום קהלת.

שירה כאהן: אנחנו חייבים להחזיר למשחק את יכולת ההרתעה.

שירה כאהן: כשאתה מדבר על אלימות, נמצאים בסהרונים ומשוחררים אחרי כמה שעות, באמת יש כאן שגרה מגוחכת.

שירה כאהן: אנחנו מדברים כאן על סיטואציה בה אין שום מענה כדי להוציא אותם.

שירה כאהן: זה שיש כאן אנשים שאולי בורחים ממדינתם, אפילו אם הם מתנגדי משטר, זה לא נותן להם כל זכות לעשות ככל העולה על רוחם ברחובות.

שירה כאהן: כל יכולת שיש, מיד נתקפת מצד כל הארגונים.

שירה כאהן: חייבים להחזיר למשחק את יכולת ההרתעה, בין אם אלה סהרונים או חולות.

שירה כאהן: זה לא הגיוני שכדי להרחיק אלימות מהרחובות, גם אם מגיע לאותו אדם מקלט, צריכה להיות אפשרות אכיפתית כדי להוציא אותו מכאן.

יואב קיש: תודה.

יואב קיש: יוסי, שאלה אליכם.

יואב קיש: לגבי התופעה של תומכי או מתנגדי משטר, אני מסכים.

יואב קיש: אני לא מכיר אותה לעומק ואני לא יודע לומר אם מדובר בעשרות או במאות או באלפים.

יואב קיש: במידה מסוימת זה גם פחות מטריד אותי.

יואב קיש: האלימות עצמה היא כמובן בעייתית ומה שאמרת כאן, צחי שרעבי מתחנת שרת, הנושא של כרסום ההרתעה והעלייה בפשיעה, אלה שני דברים מאוד מאוד מדאיגים במציאות היום בשכונות בדרום תל אביב.

יואב קיש: אני יכול לשאול אותך יוסי, וזו שאלה - - -

שולה קשת: גם אנחנו נרשמנו לדבר.

יואב קיש: בבקשה תוציאו אותה החוצה.

שולה קשת: למה?

שולה קשת: אני תושבת נווה שאנן ובאתי לכאן לדבר.

יואב קיש: אמרתי שהבא שמתפרץ, יוצא החוצה.

יואב קיש: תוציאו אותה החוצה.

שולה קשת: הבנתי.

שולה קשת: מה זאת החוצפה הזאת?

יואב קיש: כל מי שמפריע, יצא החוצה.

יואב קיש: מה לא ברור?

קריאה: חרפה כל הדיון הזה.

קריאה: בולשיט.

שולה קשת: אנשים כאן הפריעו במשך כל הדיון.

יואב קיש: מי שלא יודע להיות בשקט ולנהל כאן דיון, יצא החוצה.

יואב קיש: אמרתי את זה מהתחלה.

יואב קיש: יוסי, שאלה מאוד פשוטה.

יואב קיש: בסוף יש לנו תמונות של תומכי משטר להגדרתם.

יואב קיש: למה אי אפשר לזהות ולהוציא אותם החוצה?

שפי פז: כי אין לאן.

יואב קיש: שפי, חמש דקות בחוץ ותחזרי, גם כשיש לך יום הולדת.

יואב קיש: לפחות כשאומרים לה לצאת, היא יוצאת.

יוסף אדלשטיין: אנחנו לא מכירים מושג כזה תומכי משטר ומתנגדי משטר.

יואב קיש: דבר בקול רם.

יואב קיש: אתה כאילו מפחד מביקורת.

יואב קיש: דבר.

יוסף אדלשטיין: לא מפחד משום דבר.

יואב קיש: כך זה נראה.

יואב קיש: דבר.

יואב קיש: לא שומעים אותך.

יוסף אדלשטיין: אני שוב אומר שאנחנו לא נכנסנו לסוגיות של מתנגדי משטר או תומכי משטר.

יוסף אדלשטיין: אנחנו לא מכירים חלוקה כזאת.

יוסף אדלשטיין: היום הוא מתנגד משטר ומחר הוא יהיה תומך משטר.

יוסף אדלשטיין: אין רזולוציה כזו שאנחנו יכולים לעסוק בה.

יואב קיש: כל הקייס שלהם כאן כי הם טוענים שהם מבקשי מקלט.

יואב קיש: יש כאן קבוצה מסוימת שבהגדרה מזהה את עצמה כלא מבקשת מקלט, ואם כן מדוע בהם אתה לא מטפל?

יואב קיש: חלקם מצולמים.

קריאה: לא בודקים את הבקשות.

יוסף אדלשטיין: כי מי שהגיש בקשת מקלט, בקשתו תיבחן לגופו של אדם ולא לגופה של קהילה.

יוסף אדלשטיין: אנחנו בוחנים כל אחד לגופו של אדם לפי הבקשה שלו.

יואב קיש: נמצאת כאן נציגת האו"ם.

יואב קיש: אתם מכירים את הנושא של תומכי משטר ומתנגדי משטר?

יואב קיש: מה העמדה שלכם לגבי תומכי המשטר?

שרון הראל: אנחנו חוזרים לנקודת ההתחלה של בקשות המקלט.

אמיר אוחנה: היה רעיון בזמנו – ואני רוצה לשמוע מה עמדת המשרד לביטחון פנים ועמדת המשטרה – להעניק סמכויות יתר לפקחים עירוניים.

אמיר אוחנה: אני חושב שזה יכול לעזור לחזק את הביטחון האישי.

אמיר אוחנה: אני לא יודע למה זה לא קורה ולא מתקדם.

יואב קיש: אני יכול לענות.

קריאה: התפרצת לדלת פתוחה.

יואב קיש: זה נושא של חקיקה.

יואב קיש: אתמול זה הגיע לוועדה ואני אקדם את זה.

אמיר אוחנה: יופי.

שרון הראל: אני מנציבות האו"ם לפליטים.

שרון הראל: הסוגיה הזו לא בלתי מוכרת, לא רק בישראל אלא בעולם כולו.

שרון הראל: אנחנו חוזרים לדיון של נקודת ההתחלה, שבעצם בקשות המקלט צריכות להיבחן כדי לדעת מי זכאי ומי אינו זכאי.

שרון הראל: זו בעצם נקודת הפתיחה.

שרון הראל: מעבר לזה, אנחנו ממליצים והאמנה ממליצה שמי שפושע ומי שמתנהג שלא כחוק, צריך להיענש גם במדינת המקלט, ואגב, גם אם הוא פליט.

שרון הראל: הוא לא מעל החוק.

שרון הראל: אותם אנשים שהם כן מבקשי מקלט ואינם תומכי שלטון, חשוב להבין שאם יש כאן איזושהי מעורבות של גורמי מדינה שמסיתים אוכלוסייה אחת כנגד האחרת, אנחנו רואים את זה בדאגה רבה.

יואב קיש: לאיזו מדינה את מתכוונת?

יואב קיש: התכוונת לאריתריאה?

שרון הראל: אם יש גורמים מדיניים שמעורבים.

יואב קיש: אף אחד לא אמר שיש.

שרון הראל: אני לא אומרת שיש, אבל אני אומרת שהיה ויש, כי זה עלה כאן בדיון, ראינו כבר בעולם מקרים של מבקשי מקלט שנרדפו גם במדינת המקלט על ידי זרוע של השגרירות שלהם.

יואב קיש: אני רוצה לסיים את הנושא של הקרבות, הנושא בו התחלנו.

קריאה: תכניס את שולה קשת.

יואב קיש: לא.

יואב קיש: אני לא מכניס אותה.

יואב קיש: תכף גם את תהיי בחוץ.

יואב קיש: אל תפריעי.

יואב קיש: אני מסכים אתך, יוסי, שלא תפקידנו עכשיו לזהות מי תומך משטר ומי מתנגד משטר.

יואב קיש: זה קצת בעייתי אבל בסופו של דבר זה כן מחזק את זה שבפירוש יש כאן קבוצה שבוודאות לא יכולה לטעון לפליטות בעניין הזה וזה צריך להיות חלק מההליך שאתם יכולים לסנן אותם ולהוציא אותם מהעניין הזה.

יואב קיש: ביקשתי לשמוע נציג וקיבלתי שם.

יואב קיש: עמנואל ימאנה.

עמנואל ימאנה: מבקש מקלט מאריתריאה.

עמנואל ימאנה: אני רוצה להתייחס לעניין של תומכי משטר ומתנגדי משטר.

יואב קיש: כמה שנים אתה בארץ?

עמנואל ימאנה: עשר שנים.

יואב קיש: איפה אתה נמצא?

עמנואל ימאנה: אני גר בתקווה.

עמנואל ימאנה: יש כאן אלפי אנשים מבקשי מקלט שהם תומכי השלטון ואנחנו אמרנו את זה מספר פעמים ואמרנו את זה גם למשרד הפנים.

עמנואל ימאנה: יש לנו שמות, יש לנו הוכחה.

עמנואל ימאנה: כל שנה הם חוגגים עם שגרירות אריתריאה בכל המקומות.

עמנואל ימאנה: האלימות הזו הייתה כל שנה.

עמנואל ימאנה: אנחנו הולכים לשם ומפגינים אבל השנה החלטנו לא ללכת.

עמנואל ימאנה: אנחנו לא רוצים לעשות את הדבר הזה.

עמנואל ימאנה: נפגשנו גם את צחי והמשטרה ביקשה שלא תהיה הפגנה ואנחנו כיבדנו אותה.

יואב קיש: אתה יודע לומר מה האחוז?

עמנואל ימאנה: אני לא יכול לומר מה האחוז, אבל הם יכולים להגיע עד 4,000 אנשים.

עמנואל ימאנה: האנשים האלה משלמים שני אחוזים לשלטון ואין להם שום בעיה לחזור למדינה, לאריתריאה.

עמנואל ימאנה: אני יכול לומר לך שמישהו לא יכול לומר לי שהוא בא - ויושב כאן נציג של משרד הפנים – ולא יכול לזהות.

עמנואל ימאנה: בוודאי יכולים לזהות.

יואב קיש: איך מזהים?

יואב קיש: לפי מה?

עמנואל ימאנה: משלמים את המס.

קריאה: שפי יכולה להיכנס?

יואב קיש: שפי יכולה להיכנס.

עמנואל ימאנה: לפי המס שהם משלמים אפשר לזהות אותם.

עמנואל ימאנה: בכל מסיבה, יש בכירים של משרד הפנים שמוזמנים ויושבים אתם ושותים אתם כוס שמפניה.

יואב קיש: זה אני לא יודע.

קריאה: הוא צודק.

יואב קיש: אני מבין את הטענה הבסיסית.

יואב קיש: אתה אומר שהתופעה הזו צריכה להיות מזוהה ומוכרת.

יואב קיש: אני אאפשר לעוד נציג שלכם.

ברהני אגוס: אני מבקש מקלט מאריתריאה.

ברהני אגוס: אני 12 וחצי שנים בארץ.

ברהני אגוס: קודם כל, תודה רבה כבוד היושב ראש.

יואב קיש: איפה אתה גר?

ברהני אגוס: בירושלים.

ברהני אגוס: אני נפגשתי עם המנכ"ל של המשטרה.

ברהני אגוס: האלימות הזו, גם אמרנו למשטרה שהאלימות תגדל ואמרנו למשטרה שיש חממות שגורמים לאנשים האלה להתנהג באלימות.

ברהני אגוס: עובדות עד 1:00 בלילה.

ברהני אגוס: אמרנו שאם מישהו עובר את החוק, ייסגרו החממות האלה.

ברהני אגוס: יש אנשים שלנו, בנות שלנו שמוכרים אותן לזנות.

ברהני אגוס: דיברנו על הדבר הזה, דיברנו גם על תומכי משטר.

יואב קיש: מה זה חממות?

יואב קיש: לא הבנתי.

יואב קיש: חמרות.

ברהני אגוס: כן.

ברהני אגוס: חמרות.

עובד חוגי: מה שאנחנו התלוננו עליו כל הזמן, עכשיו הם מתלוננים עליו.

ברהני אגוס: אנחנו אמרנו למשטרה שכל מי שעובר על החוק, אנחנו צריכים שייענש.

ברהני אגוס: כמו שאתה מכיר את הוועדה שלך, כמו שהמשטרה מכירה את השוטרים שלה, כמו שהמורה מכיר את התלמידים שלו, אנחנו מכירים מי נגד ומי בעד.

יואב קיש: כן, אבל הוא לא יכול לבקש ממך שתיתן לו את השמות.

יואב קיש: זה לא עובד כך.

ברהני אגוס: זה לא עובד כך.

ברהני אגוס: גם משרד הפנים יודע וגם המשטרה יודעת.

ברהני אגוס: 4,000 אנשים שחוגגים ביחד באיזה גן, מה הבעיה לתפוס את האנשים ולהעיף אותם?

שפי פז: לאן?

ברהני אגוס: לאריתריאה.

יואב קיש: שפי, לא להפריע.

יואב קיש: את רוצה לצאת עוד פעם?

יואב קיש: די.

שפי פז: תשאל לאן.

יואב קיש: ברור שזו הבעיה.

ברהני אגוס: דיברנו עם המשטרה להוציא מכתב מסודר ולתרגם אותו אבל אין שום דבר.

ברהני אגוס: הם לא יכולים לעשות את זה כי מדינת ישראל מעורבת עם אריתריאה והיא רואה את האינטרס ולא מאפשרת למשרד הפנים שלא יכול לעשות שום דבר.

ברהני אגוס: את זה צריך להפסיק עכשיו כדי לחשוב על הילדים שלך ועל הילדים שלו בעתיד כי אנחנו השותף האמיתי של מדינת ישראל.

יואב קיש: תודה רבה.

יואב קיש: יהונתן יעקובוביץ.

יהונתן יעקובוביץ: אני אחבר בין שני הדיונים באופן מהיר.

יהונתן יעקובוביץ: צריך להבין שיש כאן

יהונתן יעקובוביץ: אלפי תומכי משטר אקטיביים, יש כאן כמה אלפי מתנגדי משטר אקטיביים.

יהונתן יעקובוביץ: אלפים, זה אופטימי.

יהונתן יעקובוביץ: באמצע יש את הרוב שאלה אנשים שבאו לכאן לעבוד וצריך להבין שמדובר במנגנון כלכלי שמשרת את ממשלת אריתריאה שמרוויחה הרבה מאוד כסף.

יהונתן יעקובוביץ: לכן אנחנו צריכים כלי שבאמת יביא לכך שאלה שיכולים לצאת יצאו, והכלי הזה כיום הוא חוק הפיקדון.

יהונתן יעקובוביץ: לכן צריך לאכוף אותו.

יהונתן יעקובוביץ: למה לא מחזירים אותם.

יהונתן יעקובוביץ: כי כאן יש איזשהו סימביוזה ואני חוזר ואומר בין ארגונים שמוציאים דוחות כמו אמנסטי.

יהונתן יעקובוביץ: לפי אמנסטי היום אסור להחזיר אף אחד לאריתריאה, אפילו לא אחד.

יהונתן יעקובוביץ: היום פתאום זה התפרץ ואנחנו שומעים ניואנסים אבל מעולם לא שמענו ניואנסים.

יהונתן יעקובוביץ: גם עמדת נציבות האו"ם לפליטים, לצערי מאוד מאוד לא מעודכנת ואנחנו רואים באירופה שאנשים שמקבלים מעמד פליטות, חוזרים לבקר באריתריאה לאחר מכן.

יהונתן יעקובוביץ: גם המנגנון, בדיקת הבקשות, גם באירופה, הוא מאוד מוגבל והוא לא מצליח.

יהונתן יעקובוביץ: חוק הפיקדון הוא בדיוק כלי מידתי שאפשר להחיל אותו גם על פליט מוכר.

יהונתן יעקובוביץ: אין שום מניעה על פי אמנת האו"ם להחיל אותו גם על פליט מוכר וזה יביא לכך שאנשים שיכולים לחזור, יחזרו.

יהונתן יעקובוביץ: אומרים שיש 4,000.

יהונתן יעקובוביץ: 3,000 כבר חזרו.

יהונתן יעקובוביץ: זאת אומרת שיש הרבה יותר שיכולים לחזור.

יהונתן יעקובוביץ: נכון, יש כאן מיעוט שבאמת הם מתנגדי משטר.

יהונתן יעקובוביץ: אגב, צריך לדרוש מהם, הם לא יכולים לנהל כאן

יהונתן יעקובוביץ: מלחמת אזרחים ברחובות שלנו.

יואב קיש: ברור.

יהונתן יעקובוביץ: צריך לומר את האמת והיא שהאלימות התחילה ממתנגדי המשטר.

יהונתן יעקובוביץ: עכשיו היא מתפרצת אבל האלימות התחילה ממתנגדי המשטר.

יהונתן יעקובוביץ: המשטר מנהל ארגונים כמו בקיבוץ כינרת, מתנגדי המשטר באים ובורחים.

יהונתן יעקובוביץ: אני אומר שמי שרוצה להילחם במשטר שלו, שיעשה את זה באריתריאה.

יהונתן יעקובוביץ: שם צריך להילחם.

יהונתן יעקובוביץ: זה לא ברחובות כאן ולא על חשבון אזרחי ישראל.

יהונתן יעקובוביץ: כן צריך להכיר בכך שיש כאן מתנגדי משטר וזו החשיבות של חוק הפיקדון וצריך לומר את זה.

יהונתן יעקובוביץ: דבר אחרון.

יהונתן יעקובוביץ: אני רוצה לומר שבתי המשפט לא מכירים את נתוני הפשיעה.

יהונתן יעקובוביץ: היה שופט מחוזי אחד שהעז להחמיר קצת את רף הענישה והעליון אמר שזה לא קריטריון רלוונטי.

יהונתן יעקובוביץ: אבל אם יש כאן מכת מדינה, צריך להפיץ את הנתונים האלה לבתי המשפט שגם יסכימו להחיל את הנוהל הפלילי על סהרונים.

יהונתן יעקובוביץ: הנתונים האלה לא יוצאים מהמשטרה.

יהונתן יעקובוביץ: אנחנו הגשנו בקשת חופש מידע ורק לפני חודשיים ענו לנו שהם לא נותנים את המידע הזה כדי לא לתייג אוכלוסיות ולא לפגוע ברגשות שלהן.

יהונתן יעקובוביץ: אם הנתונים האלה לא יוצאים – ודרך אגב, מרכז המחקר של הכנסת הוציא מחקר שאומר שהמסתננים פושעים פחות משיעורם באוכלוסייה ועד היום לא יצא שום מחקר שאומר ההפך והמשטרה מתעקשת לא להוציא את הנתונים ואז בתי המשפט לא ישתפו פעולה ובתי הדין למשמורת לא ישתפו פעולה כי אין את הנתונים האלה.

יהונתן יעקובוביץ: אם כן, קודם כל צריך להתחיל להוציא את הנתונים האלה.

יהונתן יעקובוביץ: אחרי עשור הגיע הזמן לעשות זאת.

יהונתן יעקובוביץ: כך יהיה אפשר להתחיל גם להחזיר את ההרתעה המינהלית לפחות.

יהונתן יעקובוביץ: כל הדברים האלה ביחד יכולים להביא לאיזשהו שינוי, אם יתחילו לעבוד, וזה נראה כמו שאף אחד לא באמת רוצה לעבוד, לפי הדיון.

יואב קיש: תודה.

יואב קיש: גלעד הלחמי.

גלעד הלחמי: תודה.

גלעד הלחמי: הסרטונים שדיברתם עליהם, אני והבחור הצעיר כאן צילמנו את רובם תוך כדי שאנחנו מסכנים את עצמנו שבוע וחצי.

גלעד הלחמי: לא קטטה אחת כמו שדב חנין אמר אלא קטטות כל יום.

גלעד הלחמי: הם מחכים לפקודה.

גלעד הלחמי: הם נפגשים בקרנות רחוב ונלחמים.

גלעד הלחמי: משהו חשוב שאני רוצה לומר.

גלעד הלחמי: מתנגדי משטר, תומכי משטר, שני הצדדים היו עם אבנים ועם אלות בידיים.

גלעד הלחמי: זה לא משנה לי אם הם מתנגדי משטר או תומכי משטר, זו אוכלוסייה – וזה לא דבר גזעני לומר כי אלה נתונים של האו"ם ושל כל מי שאתם רוצים – יותר אלימה מינית ופיזית.

יואב קיש: זו החוויה שלך.

גלעד הלחמי: החוויה שלי.

קריאה: תורת הגזע?

גלעד הלחמי: לא.

גלעד הלחמי: זאת לא תורת הגזע.

גלעד הלחמי: אלה נתונים.

יואב קיש: אל תתייחס להערות ביניים.

יואב קיש: אני מבקש מכולם להירגע.

יואב קיש: הדברים שהוא אומר, זו דעתו.

יואב קיש: אנחנו נבקש שתתייחס לסרטים שראית.

גלעד הלחמי: אם אנחנו לא היינו מצלמים את הסרטונים האלה, עדיין היו מתכחשים לזה שיש אלימות אבל אני מדבר אתכם על מאות אנשים.

גלעד הלחמי: אנחנו נסענו ברחוב ואנחנו ראינו מאות מסביבנו.

גלעד הלחמי: הם לא פגעו בנו, היינו קרובים לזה מאוד, אבל עם מוטות ואלות והם לוקחים אבנים וסלעים וזורקים אחד על השני.

גלעד הלחמי: זה גם הגיע לישראלים, לאוטובוסים.

גלעד הלחמי: אנחנו לא צריכים לסבול את זה יותר.

גלעד הלחמי: אנחנו לא רוצים לסבול את זה יותר.

קריאה: די כבר.

יהונתן יעקובוביץ: תעשי קמפיין ME TOO באריתריאה.

יואב קיש: תודה רבה.

יואב קיש: אנחנו ממשיכים בדיון.

יואב קיש: עובד.

יואב קיש: נושא האלימות בדרום תל אביב.

עובד חוגי: סוף סוף היו כאן כמה אריתריאים אמיצים ובאו ואמרו מה שאנחנו צועקים כל הזמן, שבאמת בקרבם יש אלימות, שהם אכן משלמים מס לממשלת אריתריאה, שלמעשה זה בלוף שהם פליטים.

עובד חוגי: זה בלוף.

עובד חוגי: אנחנו מדינה גזענית, ואני אומר לך למה אנחנו מדינה גזענית.

עובד חוגי: לקחת את כל האפריקאים ונתת להם הגנה קבוצתית.

ענבל אגוז: לא את כל האפריקאים.

עובד חוגי: תסלחי לי.

יואב קיש: אתה לא צריך להשתיק אותה.

יואב קיש: זה התפקיד שלי.

יואב קיש: אני אוציא אותך בהפרעה הבאה.

יואב קיש: את צריכה עכשיו לשבת ולהקשיב.

יואב קיש: כך זה עובד בכנסת.

עובד חוגי: מדינת ישראל לקחה את כל האפריקאים שבאו מגבול מצרים, ומה עשתה?

עובד חוגי: לקחה סודנים, לקחה אריתריאים, לקחה אתיופים, לקחו מרכז אפריקה, לקחו את כולם ונתנו להם הגנה קבוצתית.

עובד חוגי: אל תגידי לי לא.

יואב קיש: היא אמרה משהו לעצמה.

יואב קיש: תתייחס לכל אמירה מהצד?

יואב קיש: די.

עובד חוגי: אני שמח שסוף סוף באמת המשטרה התחילה קצת להציף.

עובד חוגי: חבל מאוד שמשרד המשפטים לא נמצא כאן.

עובד חוגי: אני אתן לכם דוגמה.

עובד חוגי: אני הייתי בארצות הברית ובטעות התפלח שזיף לשקית שלי.

עובד חוגי: אתה יודע מה עשו לי ולאשתי?

עובד חוגי: שזיף.

עובד חוגי: אתם יודעים מה עשו לאשתי ולי?

עובד חוגי: אני מסתכל כאן, בן אדם גונב פעם אחת, פעם שנייה, פעם שלישית, קחו אותו.

עובד חוגי: הרי מה קורה?

עובד חוגי: בית המשפט משחרר אותם.

עובד חוגי: נכון?

עובד חוגי: כי אין לו כתובת.

עובד חוגי: אין בעיה, שלח אותו לסהרונים ומסהרונים תביא אותו לשדה התעופה.

קריאה: גם אין סהרונים.

יואב קיש: עובד, נא לסכם.

עובד חוגי: לא יכול להיות שהמשטרה תופסת בן אדם באיזשהו מקום פעם, פעמיים, שלוש, ארבע והוא משתחרר אחרי שעה.

עובד חוגי: אני מבין את התסכול של המשטרה.

עובד חוגי: מה היא יכולה לעשות?

קריאה: ברחובות תל אביב צריכים הפקחים להסתובב עם קסדות?

שלמה מסלאווי: אני חושב שאנחנו מפספסים את הנושא העיקרי.

שלמה מסלאווי: מדברים על מתנגדי משטר ועל תומכי משטר כאילו הבעיה לא קיימת.

שלמה מסלאווי: אני דווקא רוצה להמשיך את הדברים של מפקד תחנת שרת שגם בפעם הקודמת, לזכותו, הוא אמר כאן שהפשיעה גוברת ויש הידרדרות עצומה.

שלמה מסלאווי: היום לדעתי המצב הכי חמור שהיה בכל השנים ועל זה יעיד גם מפקד התחנה וגם מפקד המחוז.

שלמה מסלאווי: אם ממשיכים את המצב הזה ששוטרים צריכים ללוות קשישים למכולת או לכל מקום אחר, המצב באמת גרוע.

שלמה מסלאווי: יותר מזה.

שלמה מסלאווי: עכשיו אנחנו נמצאים בתקופה של המונדיאל וכאן אני פונה למשטרה.

שלמה מסלאווי: יש שם מספיק חמרות שמוכרים בהן אלכוהול וזה התפקיד שלכם, של המשטרה, כדי למנוע את זה.

שלמה מסלאווי: אני יודע גם היום, לכו גם בערבים, ותראו שיש שם חמרות שמוכרים בהן אלכוהול והרבה אלכוהול.

שלמה מסלאווי: כאן זה התפקיד של המשטרה ואני מבקש ודורש שתנסו לראות איך למנוע את הדבר הזה.

שלמה מסלאווי: דבר נוסף שאני רוצה לומר.

שלמה מסלאווי: לצערי אני רואה כאן מעין הנצחה של מצב.

שלמה מסלאווי: מנציחים את המצב.

שלמה מסלאווי: אולי טוב למדינה ואולי טוב לקואליציה ואולי טוב לסיעות שכל מה שקורה בדרום תל אביב, יישאר בדרום תל אביב כי קל להשתלט על כל מה שקורה בדרום תל אביב.

שלמה מסלאווי: אם תפזר אותם בארץ, אתה מפזר את הפשיעה ואת האלימות.

שלמה מסלאווי: כנראה שמתאים שיהיו בדרום תל אביב.

שלמה מסלאווי: אני לא רואה שאנחנו הולכים למקום כלשהו.

שלמה מסלאווי: תראה על מה אנחנו מדברים.

שלמה מסלאווי: על המתנגדים ועל התומכים.

שלמה מסלאווי: כאילו כל הבעיה שהולכת להתפוצץ, התפוצצה כבר מזמן, אף אחד לא מתייחס אליה.

שלמה מסלאווי: גם אתה אמרת.

יואב קיש: לא.

יואב קיש: דיברתי על האלימות בדרום תל אביב.

שלמה מסלאווי: אתה אמרת ישראבלוף.

יואב קיש: על חוק הפיקדון.

שלמה מסלאווי: גם זה ישראבלוף.

שלמה מסלאווי: גם אני כמוך בליכוד וגם שם לצערי אני מצר על מה שלא קורה שם.

שלמה מסלאווי: כמעט ולא קורה כלום.

שלמה מסלאווי: אני חושב שאולי עכשיו, אולי בזכות הבחירות הקרבות, יקומו לא רק תושבים מדרום תל אביב אלא בכל הארץ – אתה יודע טוב ממני היכן הם נמצאים והם כמעט בכל הארץ – ויאמרו שאנחנו לא נתמוך במי שלא עוזר לנו.

שלמה מסלאווי: אולי צריך להיות איזשהו איום.

יואב קיש: תודה.

יואב קיש: אני רוצה לומר כמה דברים בהמשך למה ששמענו.

יואב קיש: ראשית, צחי שרעבי מתחנת שרת, אני מבקש שתעבירו לנו - ליאור, אני לא יודע אם זה דרככם – נתונים על הפשיעה.

יואב קיש: אני רוצה לראות את הגרפים בהסתכלות נגיד של שנתיים אחורה, חודשית, כדי לקבל את העבירות החמורות ולראות בדיוק את העניין הזה.

יואב קיש: אני רוצה לומר לכם שאני מאוד מאוד מודאג - לא מהמאבק של התומכים והמתנגדים, זו פינה נקודתית שהציפה משהו – מהמהלכים האחרונים שגרמו לכך שלאחר שנכשל הליך הגירוש, סגירת חולות וסהרונים, אנחנו בכרסום ההרתעה ואנחנו מוצאים את עצמנו בעלייה בפשיעה ואני לא רואה גורם מרסן.

יואב קיש: זאת אומרת, אם אנחנו היום נמצאים באיזה מצב, אין גורם מרסן.

עובד חוגי: שופטי בג"ץ.

עובד חוגי: הם מרסנים.

יואב קיש: אני לא רואה גורם מרסן.

שפי פז: האלימות הייתה תמיד.

יואב קיש: אנחנו נעשה מעקב.

יואב קיש: אנחנו נעשה עוד ישיבה ואני מבקש גם את הנתונים של המשטרה.

יואב קיש: אני מבקש ממשרד החוץ, אני רוצה לשמוע מה הבעיה להעביר לאריתריאה את אותם תומכים או אנשים שאפשר לזהות אותם.

יואב קיש: אני רוצה לשמוע מרשות האוכלוסין מה הבעיה שלהם לזהות מי נמצא שם בהפגנות התמיכה.

יואב קיש: רשות האוכלוסין תאמר מי התומכים שנמצאים בהפגנות, שתומכים במשטר באריתריאה ומעבירים את שני האחוזים כל חודש.

יואב קיש: אני רוצה לשמוע ממשרד החוץ מה הבעיה להעביר אותם.

קריאה: ביניהם יש גם אתיופים.

יואב קיש: דבר אחרון, ואת זה אני רוצה לומר לכם וזו אחריות שלנו ואני רואה את זה כאחריות שלי בעניין הזה.

יואב קיש: הנושא של מה שקורה בדרום תל אביב, יש איזו הרגשה כאילו מאז פסקת ההתגברות קצת נעלמה לנו, כאילו מפסיקים לדבר על זה.

יואב קיש: אני אומר לכם, לא, זה לא המצב.

יואב קיש: אני ברמה האישית הולך לטפל בזה ולדאוג לזה, גם בוועדה שזה תפקידה ואם צריך להוביל חקיקה, וחקיקה פרטית בעניין הזה, נעשה את זה כי אי אפשר להזניח את תושבי דרום תל אביב ולתת למצב הזה שהמשטרה עם ידיים קשורות והאלימות הולכת וגואה שם ברחובות.

שפי פז: אי אפשר שתתנהל מלחמת אזרחים ברחובות שלנו.

יואב קיש: תודה רבה.

יואב קיש: הישיבה נעולה.